# Slovenski šport na avstrijskem Koroškem v letu 2020:

Koroški Slovenci in Slovenke imamo, čeprav je to manj v zavesti, bogato športno tradicijo in športno-kulturno dediščino. O začetkih slovenskega športa lahko govorimo že kmalu po letu 1840. Telesna kultura ni samo spretnost telesa, izurjenost človeka, ni samo voljnost in želja po vadbi, utrjevanju telesa in duha, igranju in tekmovanju. Športno udejstvovanje je zgodnje usmerjanje k zavestnemu in kakovostnemu načinu življenja. Navdušujoča moč športa pomaga, da krepimo in utrjujemo telesne sposobnosti, istočasno pa izgrajujemo tudi samozavest. Pri športu sta potrebni potrpežljivost, predvsem pa vztrajnost, prav ti dve lastnosti pa sta tudi pomembni v času globalne pandemije in pomagata premagovati sedanjo krizo.

Tudi v letošnjem letu je k širjenju športnega duha na Koroškem bistveni delež doprinesla Slovenska športna zveza skupaj z včlanjenimi društvi. Leto, ki si ga je vsakdo predstavljal drugače, je vsa področja našega življenja postavilo na glavo. Morali smo se znajti v novih situacijah in najti ustrezne rešitve. V izjemnem času, ki nas fizično omejuje in oddaljuje, športni strokovnjak Toni Smrtnik redno pripravlja načrte za treninge, katere lahko vsakdo izvaja brez pripomočkov doma. Preko spleta deli opise vaj ter jih ponazarja s slikami in videoposnetki.

Kljub neugodnim razmeram je tudi letos potekal tradicionalni *Teden športa in jezikov*, vendar v nekoliko spremenjeni obliki. Preimenovan je bil v *Poletni kampus* in ni potekal, kakor leta poprej, na Rebrci, temveč v Celovcu. Geslo, da »šport krepi mišice, jeziki pa odpirajo meje in širijo obzorje«, pa je ostalo nespremenjeno. Fantom in dekletom v starosti od 6 do 13 let, je ob upoštevanju varnostnih pravil, poleg enotedenskega športnega udejstvovanja v panogah nogomet, košarka, odbojka in atletika bilo ponujeno tudi učenje slovenščine.

Iste vidike združuje tudi projekt *Kampus*, ki se je letos pričel v sodelovanju z ZG/ZRG za Slovence v Celovcu, s športno akademijo KRONA in Slovensko športno zvezo skupno z včlanjenimi klubi, s katerimi že desetletja dolgo tesno sodelujejo pri oblikovanju športne ponudbe v slovenskem jeziku. V prihodnosti bo pod okriljem tega projekta poskrbljeno za profesionalno športno udejstvovanje v panogah nogomet, košarka, odbojka, namizni tenis, šah in atletika v slovenskem jeziku. Za slovensko narodno skupnost na Koroškem je kulturno udejstvovanje v vsej svoji raznolikosti in visoki kakovosti brez dvoma ključnega pomena za obstoj slovenske besede na tem predelu Avstrije. Prav tako pa je tudi šport pomemben steber slovenske skupnosti na Koroškem. Šport navdušuje, šport utrjuje in šport povezuje ljudi širom sveta, povezuje države, jezike, kulture in seveda tudi nas Slovence.

Povezovanje evropskih manjšin naj bi v letošnjem letu potekalo na Europeadi – na evropskem nogometnem prvenstvu avtohtonih manjšin. Vsaka štiri leta, istočasno z nogometnim evropskim prvenstvom UEFA EURO, prireja Federalistična unija evropskih narodnih skupnosti (FUEN) v sodelovanju z novim gostiteljem nogometno prvenstvo manjšin. Europeada 2020 naj bi potekala na Koroškem pod geslom *Together unique – Skupaj enkratni – Gemeinsam einzigartig*, a kakor evropsko prvenstvo UEFA EURO je bila zaradi letošnjih razmer v času korona krize preložena na leto 2021. EUROPEADA bo zato potekala med 19. junijem in 27. junijem 2021 na Koroškem.

Koronavirus je v letošnji tekmovalni sezoni prizadel skorajda vse športne panoge, tako v moštveni kot v posamični konkurenci. A kljub slabim okoliščinam so društva ter posamični športniki in športnice slavili izjemne uspehe. Prvič v zgodovini igra **ženska košarkarska ekipa KOŠ** **Celovec** v najvišji državni ligi. Športna panoga, ki trenutno šteje med najbolj priljubljene ekipne panoge med Slovenci po svetu, se je na Koroškem začela razvijati v prostorih Mladinskega doma. Tam ustanovljeno društvo KOŠ je omogočilo stik s to panogo med našo mladino in pripomoglo k popularizaciji tega športa po celi Koroški. S svojimi ekipami šteje KOŠ Celovec med številčno najmočnejše klube koroških Slovencev in tudi sicer na Koroškem. Na umetni steni je **Nicolai Užnik** dokazal, da velja za novo zvezdo v tekmovalnem plezanju. Državno tekmovanje v balvanskem plezanju je preprečljivo odločil zase. Že pred zadnjim poskusom je bilo jasno, da bo plezalec ŠD Šentjanž osvojil prvo mesto. V vztrajnostno-distančnem jahanju je **Jana Kupper** osvojila na mednarodnem tekmovanju CEI3\* v franconskem kraju Jullianges-u prvo mesto v splošni kategorij. Razdaljo 140 kilometrov je s konjem »Talisman el Takko« prejahala s časom 8:29:33 in s tem slavila prepričljivo zmago. Mladi perspektivni skakalec ŠD Zahomc, **Julijan Smid**, je čas izkoristil za treniranje hitrosti in moči. Že v lanskem letu so ga s posebnim dovoljenjem avstrijske smučarske zveze (ÖSV) vpoklicali v reprezentanco, ker je bil ob tistem času še premlad. Trenutno je del avstrijskega C-kadra in redno dokazuje, da ima vse pogoje za uspešno športno kariero. To tudi potrjujejo trenerji, ki mu napovedujejo veliko kariero. Veliko kariero napovedujejo tudi kolesarjema **Santiagu** in **Manolu Wrolich**. Sinova bivšega profesionalnega kolesarja Petra „Paca“ Wrolich sta dokazala, da tako na deželni kot tudi državni ravni spadata v sam vrh. Minuli konec tedna je **Dunja Zdouc**, ki tekmuje za društvo DSG Sele, na uvodni tekmi za svetovni pokal presegla vsa pričakovanja. Rojakinja z Radiš je na prvi letošnji tekmi v biatlonskem svetovnem pokalu v finskem Kontiolahtiju dosegla svoj doslej najboljši rezultat na posamičnih tekmah. Brez napake pri streljanju je je na 15-kilometrski dosegla odlično 14. mesto.

Čaka nas torej lepa športna prihodnost, a ne le športna. Vsi upamo, da se bo umirila sedanja korona kriza in da jo bomo tudi s pomočjo športa dobro prestali. Upamo, da se bodo časi obrnili na bolje in da se bo športni duh zopet širil med ljudmi, morda celo bolj kakor nekdaj.